
[bookmark: TextBodyBegin]Evropski parlament,
–	ob upoštevanju zahteve glavnega državnega tožilca v Düsseldorfu za odvzem imunitete Gunnarju Becku, ki jo je posredovalo nemško zvezno ministrstvo za pravosodje in varstvo potrošnikov z dopisom z dne 25. julija 2023 v zvezi s predhodno preiskavo domnevnih kaznivih dejanj in ki je bila razglašena na plenarnem zasedanju 11. septembra 2023,
–	po zagovoru Gunnarja Becka v skladu s členom 9(6) Poslovnika,
–	ob upoštevanju členov 8 in 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,
–	ob upoštevanju sodb Sodišča Evropske unije z dne 21. oktobra 2008, 19. marca 2010, 6. septembra 2011, 17. januarja 2013 in 19. decembra 2019[footnoteRef:1], [1:  	Sodba Sodišča z dne 21. oktobra 2008, Marra/De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010, Gollnisch/Parlament, T-42/06, ECLI:EU:T:2010:102; sodba Sodišča z dne 6. septembra 2011, Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013, Gollnisch/Parlament, T-346/11 in T-347/11, ECLI:EU:T:2013:23, in sodba Sodišča z dne 19. decembra 2019, Junqueras Vies, C-502/19, ECLI:EU:C:2019:1115.] 

–	ob upoštevanju člena 46(2), (3) in (4) ustave Zvezne republike Nemčije in člena 192b nemških smernic Richtlinien für das Strafverfahren und das Bußgeldverfahren (smernice za kazenske in upravne sankcije),
–	ob upoštevanju člena 5(2), člena 6(1) in člena 9 Poslovnika,
–	ob upoštevanju poročila Odbora za pravne zadeve (A9‑0170/2024),
A.	ker je glavni državni tožilec v Düsseldorfu v skladu s členi 242(1), 248a, 223(1), 230(1), stavek 1, 113(1) in 53 nemškega kazenskega zakonika, zahteval odvzem imunitete poslancu Evropskega parlamenta Gunnarju Becku, izvoljenemu v Nemčiji, da bi sprožil predkazenski postopek v zvezi s krajo premoženja majhne vrednosti, povezano z naklepno povzročitvijo telesnih poškodb in upiranjem organom kazenskega pregona;
B.	ker naj bi Gunnar Beck 29. oktobra 2022 v veleblagovnici v Neussu (Nemčija) vzel nekaj razstavljenih vzorčnih izdelkov, namenjenih preizkušanju, z namenom da jih odnese brez plačila; ker so v trgovini tatvino prijavili; ker naj bi Gunnar Beck poskusil zapustiti prostore veleblagovnice, a so ga zadržali tamkajšnji detektivi; ker so nato na kraju dogodka intervenirali uradniki organov kazenskega pregona, Gunnar Beck pa naj ne bi upošteval njihove zahteve po nenasprotovanju;
C.	ker se domnevne kršitve torej ne nanašajo na mnenje ali glas, ki ga je poslanec izrekel ali oddal pri opravljanju dolžnosti poslanca Evropskega parlamenta v smislu člena 8 Protokola št. 7 o privilegijih in imunitetah Evropske unije;
D.	ker v skladu s členom 9 Protokola št. 7 o privilegijih in imunitetah Evropske unije poslanci Evropskega parlamenta uživajo na ozemlju svoje države imunitete, priznane članom parlamenta te države;
E.	ker člen 46(2), (3) in (4) ustave Zvezne republike Nemčije določa:
„(2) 	Za kaznivo dejanje je poslanca dovoljeno klicati na odgovornost ali prijeti le z dovoljenjem nemškega zveznega parlamenta, razen če je bil prijet med storitvijo prekrška ali v teku naslednjega dne. 
(3) 	Dovoljenje nemškega zveznega parlamenta je potrebno tudi ob vsaki drugačni omejitvi osebne svobode poslanca ali ob uvedbi postopka zoper poslanca po členu 18.
(4) 	Vsak kazenski postopek in vsak postopek po členu 18 zoper poslanca, vsak odvzem prostosti ali drugačna omejitev njegove osebne svobode se na zahtevo nemškega zveznega parlamenta odložijo.“;
F.	ker člen 192b nemških smernic Richtlinien für das Strafverfahren und das Bußgeldverfahren (smernice za kazenske in upravne sankcije) ureja odvzem imunitete poslancu Evropskega parlamenta in ker zlasti njegov odstavek 1 določa:
„(1) 	Einem Mitglied des Europäischen Parlaments aus der Bundesrepublik Deutschland steht die einem Abgeordneten des Deutschen Bundestages zuerkannte Immunität zu. (...)“ (Poslanec Evropskega parlamenta iz Zvezne republike Nemčije uživa enako imuniteto kot poslanec nemškega zveznega parlamenta);
G.	ker Parlamenta ni mogoče enačiti s sodiščem in ker poslanec v zvezi s postopkom za odvzem imunitete ne sme biti obravnavan kot „obtoženec“[footnoteRef:2]; [2:  	Sodba Splošnega sodišča z dne 30. aprila 2019, Briois/Parlament, T-214/18, ECLI:EU:T:2019:266.] 

H.	ker je namen poslanske imunitete zaščititi Parlament in njegove poslance pred sodnimi postopki, povezanimi z dejavnostmi poslancev med opravljanjem parlamentarnih dolžnosti, ki jih od teh dolžnosti ni mogoče ločiti;
I.	ker v obravnavanem primeru Parlament ni našel dokaza o tem, da bi šlo za fumus persecutionis, tj. dejstva, ki kažejo, da bi lahko bil namen zadevnega sodnega postopka škodovati politični dejavnosti poslanca in s tem tudi Evropskemu parlamentu;
1.	sklene, da se Gunnarju Becku odvzame imuniteta;
[bookmark: TextBodyEnd]2.	naroči svoji predsednici, naj ta sklep in poročilo pristojnega odbora nemudoma posreduje pristojnemu organu Federativne republike Nemčije in Gunnarju Becku.

